《过道源书院谒濂溪祠》
宋代·王称

百家骋异说，圣道汨其真。运极理必反，光岳生斯人。

手探阖辟枢，示我动静根。绝绪既有授，再见宣人文。

二贤韡华萼，中州仪凤麟。遂开濂洛流，远接洙泗津。

大哉作圣功，叠叠光后尘。我昔披图书，玩读忘苦辛。

微言冀可会，弱质惭弗振。况经讲道邦，仰止希先民。

其如睹光霁，众草閒庭春。晨兴策我马，迟暮膏吾轮。

逸轨尚可驾，敢云替斯勤。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。